Document ID: 32001R0786

Komission asetus (EY) N:o 786/2001,
annettu 24 päivänä huhtikuuta 2001,
neuvoston asetuksen (EY) N:o 1493/1999 30 artiklassa tarkoitetun erityisen tislaustoimenpiteen aloittamisesta Espanjassa pöytäviinien osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on muutettuna asetuksella (EY) N:o 2826/2000(2), ja erityisesti sen 30 ja 33 artiklan,
sekä katsoo seuraavaa:
(1) Asetuksen (EY) N:o 1493/1999 30 artiklassa säädetään mahdollisuudesta aloittaa erityinen tislaustoimenpide, jos huomattavat ylijäämät aiheuttavat poikkeuksellisia häiriöitä markkinoilla. Kyseinen toimenpide voidaan rajoittaa tiettyihin viiniluokkiin ja /tai tiettyihin tuotantoalueisiin, ja sitä voidaan jäsenvaltion pyynnöstä soveltaa tma-laatuviineihin.
(2) Espanjan hallitus on pyytänyt erityisen tislaustoimenpiteen aloittamista alueellaan tuotettujen pöytäviinien osalta.
(3) Viinintuotanto Espanjassa oli 33,2 miljoonaa hehtolitraa markkinointivuonna 1997/1998 ja 31,2 miljoonaa hehtolitraa markkinointivuonna 1998/1999. Tuotanto oli 33,5 miljoonaa hehtolitraa markkinointivuonna 1999/2000 ja 41,1 miljoonaa hehtolitraa markkinointivuonna 2000/2001. Edelliseen markkinointivuoteen verrattuna lisäys oli merkittävä eli 22,8 prosenttia. Kymmenen edellisen markkinointivuoden keskiarvoon verrattuna tämä lisäys on 33 prosenttia.
(4) Markkinointivuoden alussa viinivarastot olivat 20,3 miljoonaa hehtolitraa markkinointivuonna 1997/1998 ja 21 miljoonaa hehtolitraa markkinointivuonna 1998/1999. Varastot kasvoivat ensin 23,7 miljoonaan hehtolitraan markkinointivuonna 1999/2000 ja sitten 27,5 miljoonaan hehtolitraan markkinointivuonna 2000/2001 eli noin 16 prosenttia. Määrä on 26 prosenttia suurempi kuin viimeisten kymmenen markkinointivuoden keskiarvo.
(5) Tuotannon merkittävä kasvu ja varastojen kasvu ovat vaikuttaneet erittäin negatiivisesti hintakehitykseen. Hinnat ovat kuluvana markkinointivuonna laskeneet noin 26 prosenttia valkoviinien osalta ja noin 37 prosenttia punaviinien osalta verrattuna samaan ajanjaksoon edellisenä markkinointivuonna.
(6) Koska asetuksen (EY) N:o 1493/1999 30 artiklan 5 kohdassa tarkoitetut edellytykset täyttyvät, olisi säädettävä sellaisen erityisen tislaustoimenpiteen aloittamisesta, joka koskee enintään 2,6 miljoonan hehtolitran määrää pöytäviinejä. Tämän määrän ansiosta hintojen laskun pitäisi lieventyä ja pöytäviinien markkinatilanteen pitäisi palautua hyväksyttävälle tasolle. Toimenpiteen tehokkuuden maksimoimiseksi se toteutetaan rajoitettuna aikana. Ei ole aiheellista vahvistaa tuottajakohtaista tislattavaa enimmäismäärää, koska varastoissa olevan viinin määrät voivat vaihdella huomattavasti tuottajittain ja koska kyseiset määrät riippuvat pikemminkin myyntituloksista kuin kunkin tuottajan vuosituotannosta, sanotun kuitenkaan rajoittamatta asetuksen (EY) N:o 1493/1999 79 artiklan soveltamista.
(7) Käyttöön otettava mekanismi on viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta 25 päivänä heinäkuuta 2000 annetussa komission asetuksessa (EY) N:o 1623/2000(3), sellaisena kuin se on viimeksi muutettuna asetuksella (EY) N:o 545/2001(4), vahvistettu mekanismi. Paitsi asetuksen (EY) N:o 1623/2000 artikloja, joissa viitataan asetuksen (EY) N:o 1493/1999 30 artiklassa säädettyyn tislaustoimenpiteeseen, sovelletaan myös muita kyseisen asetuksen säännöksiä, erityisesti säännöksiä, jotka koskevat alkoholin toimitusta interventioelimille.
(8) On tarpeen vahvistaa tislaajan tuottajalle maksama ostohinta siten, että ongelmat ratkeavat ja tuottajilla on mahdollisuus hyödyntää tätä toimenpidettä. Sitä vastoin ei ole aiheellista vahvistaa kyseistä hintaa tasolle, joka vaikeuttaa asetuksen (EY) N:o 1493/1999 29 artiklassa tarkoitetun tislaustoimenpiteen soveltamista.
(9) Jotta ei häirittäisi juotavaksi tarkoitetun alkoholin markkinoita, joille toimitetaan lähinnä asetuksen (EY) N:o 1493/1999 29 artiklassa tarkoitetun tislauksen tuotteita, erityisellä tislaustoimenpiteellä voidaan tuottaa vain raakaa tai neutraalia alkoholia, joka on ehdottomasti toimitettava interventioelimelle.
(10) Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Aloitetaan asetuksen (EY) N:o 1493/1999 30 artiklassa tarkoitettu erityinen tislaustoimenpide, joka koskee enintään 2,6 miljoonaa hehtolitraa pöytäviinejä Espanjassa.
2 artikla
Tässä asetuksessa tarkoitettuun toimenpiteeseen sovelletaan asetuksen (EY) N:o 1623/2000 säännöksiä, joissa viitataan asetuksen (EY) N:o 1493/1999 30 artiklassa säädettyyn tislaustoimenpiteeseen, sekä seuraavia asetuksen (EY) N:o 1623/2000 säännöksiä:
- 6 artiklan 2 kohdassa tarkoitettuun interventioelimen maksamaan hintaan 62 artiklan 5 kohdan säännöksiä; tämä hinta voidaan kuitenkin maksaa vasta 16 päivästä lokakuuta 2001 alkaen.
3 artikla
Kukin tuottaja voi tehdä asetuksen (EY) N:o 1623/2000 65 artiklassa tarkoitetun sopimuksen 27 päivän huhtikuuta 2001 ja 1 päivän kesäkuuta 2001 välisenä aikana. Sopimukseen kuuluu vakuus, jonka suuruus on 5 euroa hehtolitralta. Kyseisiä sopimuksia ei voi siirtää.
4 artikla
1. Jäsenvaltion on vahvistettava vähennysprosentti, jota sovelletaan edellä mainittuihin sopimuksiin, jos tehtyjen sopimusten mukainen kokonaismäärä ylittää 1 artiklassa vahvistetun määrän.
2. Jäsenvaltion on annettava tarvittavat hallinnolliset määräykset voidakseen hyväksyä viimeistään 15 päivänä kesäkuuta 2001 edellä mainitut sopimukset ja vahvistettava sovellettava vähennysprosentti, sopimuskohtaisesti hyväksyttävä viinimäärä ja tuottajan mahdollisuus irtisanoa sopimus, jos määrää pienennetään. Jäsenvaltion on ilmoitettava komissiolle hyväksyttyjen sopimusten mukaisesti kyseisten viinien määrät enne 22 päivää kesäkuuta 2001.
3. Viinit on toimitettava tislaamoon viimeistään 31 päivänä elokuuta 2001.
4. Vakuus vapautetaan suhteessa toimitettuihin määriin, kun tuottaja toimittaa todisteen toimituksesta tislaamoon.
5. Jos säädetyssä määräajassa ei suoriteta yhtään toimitusta, vakuus menetetään.
6. Jäsenvaltio voi rajoittaa niiden sopimusten lukumäärää, jotka tuottaja voi tehdä kyseisen tislaustoimenpiteen osalta.
5 artikla
Tämän asetuksen mukaisesti tislattavaksi toimitettavan viinin vähimmäisostohinta on 1,723 euroa tilavuusprosentilta hehtolitraa kohden.
6 artikla
1. Tislaajan on toimitettava tislaustuote interventioelimelle. Tuotteen alkoholipitoisuuden on oltava vähintään 92 tilavuusprosenttia. Tuotettu alkoholi on toimitettava interventioelimelle 16 päivästä lokakuuta 2001 alkaen ja viimeistään 31 päivänä joulukuuta 2001.
2. Hinta, jonka interventioelin maksaa tislaajalle toimitetusta raa'asta alkoholista on 2,090 euroa tilavuuspronsentilta hehtolitraa kohden.
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 27 päivästä huhtikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä huhtikuuta 2001.

Labels: 18
17